***КРЫВЯЛІЦК***

*Крывяліцк*… Былая вёска ў Наваельненскім сельскім Савеце, знаходзілася за 23 кіламетры на паўднёвы захад ад Краснаполля. Уваходзіла ў склад калгаса імя Жданава. Складалася з прамалінейнай вуліцы, ад канцоў якой адыходзілі перпендыкулярныя кароткія прамалінейныя вуліцы. Межавала з лесам. У цэнтры вёскі і на ўсход вёскі знаходзіліся 2 сажалкі.

Вёска Крывялецк, яна ж вядома як і Гарцуеўка, упершыню ўпамінаецца ў 1858 годзе, як уласнасць памешчыка, у якой тады налічвалася 23 двары і пражывала 206 жыхароў. Уваходзіла яна ў склад Наваельненскай воласці.

 У 1880 годзе ў Крывяліцку налічваецца 38 двароў ў якіх пражывае 336 жыхароў. Акрамя сельскагаспадарчых работ, частка вяскоўцаў займалася сталярным і кравецкім промысламі. У вёсцы мелася школа граматы.

 У 1903 годзе ў Крывяліцку была адкрыта школа, у якой у 1905 годзе навучалася 48 хлопчыкаў і 12 дзяўчынак.

 У 1909 годзе ў вёсцы - 90 двароў, 629 жыхароў, меліся 2 ветракі.

 У 1925 годзе пачала дзейнічаць працоўная школа 1-й ступені, у якой было 59 вучняў. У 30-я гады, калі пачалася агульная калектывізацыя, вяскоўцы уступілі ў калгас.

 У гады Вялікай Айчыннай вайны вёска была акупіравана нямецка-фашысцкімі захопнікамі. Вызвалена 2 кастрычніка 1943 года. 40 вяскоўцаў змагаліся на фронце, 7 – у партызанскіх атрадах, 21 з іх загінулі.

***С. Сямёнаў***

***РОДАМ З КРЫВЯЛІЦКА***

 *Будучы юнаком, Фёдар, як і ўсе яго сябры-аднагодкі, нават і не думаў, што калі-небудзь пакіне сваю родную вёску Крывяліцк. Яму падабалася бацькоўская справа – расціць хлеб, даглядаць жывёлу. Усё гэта было знаёма з дзяцінства. І здавалася, што больш нічога не трэба. Працуй сабе і людзям на радасць. Але бывае ў жыцці чалавека такі паваротны пункт, які ўсё змяняе. Так і ў Фёдара. Прызвалі на службу ў Чырвоную Армію і запаланіла яго сэрца вайсковая служба. Паразважаўшы, паступіў у вучылішча.*

 *Яшчэ ў вучылішчы заўважылі ў ім нядрэнныя арганізатарскія здольнасці, камандзірскую хватку. І стаў Фёдар Сцефаненка камандзірам. Узводам камандаваў, ротай, батальёнам. Хвалілі за добрую вывучку чырвонаармейцаў.*

 *А тут вайна грымнула. Давялося на справе прымяняць тыя тактычныя прыёмы, якія вывучалі, над якімі трэніраваліся. Не раз кідаліся ў гарачыя атакі воіны з падраздзялення Сцефаненкі. Падалі падкошаныя кулямі баявыя сябры, гінулі таварышы па зброі. І камянела сэрца камандзіра, калі вымушаны быў аддаваць загад адступаць. Але пры гэтым ён ніколі не прамінаўнапомніць, што адступленне – справа часовая, што вораг будзе выгнаны з нашай зямлі.*

 *У цяжкі час, калі даводзілася адыходзіць углыб краіны, Фёдар Сцефаненка не губляў прысутнасці духу, веры ў перамогу. Ён праяўляў настойлівасць, паказваў узоры высокай партыйнасці.*

 *У маі 1942 года Фёдара Міхайлавіча Сцефаненку прызначылі камандаваць 882-ім стралковым палком. Яму ішоў 28-ы год. Пад яго ўмелым камандаваннем воіны правялі нямала смелых і дзёрзкіх па задуме баявых аперацый.*

 *Не абыходзілася без страт. Фёдар Міхайлавіч і сам быў не раз паранены, не раз трапляў у шпіталь. Але там доўга не затрымліваўся. Ледзь крыху загояцца раны, ён тут жа ўпрошваў урачоў выпісаць яго. І не ўстойвалі бывалыя хірургі перад настойлівасцю бравага камандзіра. І ён зноў вяртаўся на фронт, у самае пекла вайны.*

 *Полк пад камандаваннем Сцефаненкі ў складзе 290-ай стралковай дывізіі прымаў удзел у цяжкіх баях за вызваленне населенных пунктаў Калужскай вобласці, Смаленшчыны. Давялося выганяць лютага ворага і з роднай Беларусі. Яго полк праходзіў з баямі не так далёка ад Краснапольшчыны. Цяжкія баі вялі пад стаўшай потым славутай вёскай Леніно, што ў Горацкім раёне, на ўмацаванам ворагам водным рубяжы – рэчцы Проня. Пасля – цяжкія баі за вызваленне Магілёва, Гродна і іншых гарадоў і вёсак Беларусі, суседняй Польшчы.*

 *Аб тым, як дзейнічалі воіны пад камандаваннем нашага земляка, сведчацьвысокія ўрадавыя адзнакі. 882-гі полк быў узнагароджаны ордэнам Чырвонага Сцяга, ордэнамі Кутузава і Аляксандра Неўскага. Высока былі адзначаны і асабістыя заслугі камандзіра. Грудзі палкоўніка Сцефаненкі ўпрыгожвалі ордэны Чырвонага Сцяга, Аляксандра Неўскага, Айчыннай вайны, Чырвонай Зоркі, многія медалі.*

 *Фёдар Міхайлавіч цвёрда верыў у перамогу, натхняў байцоў на хутчэйшы разгром ворага, сам быў цалкам адданы гэтай галоўнай справе тых суровых гадоў. Ды не давялося яму разам з усімі радавацца светламу святу Перамогі. Не дажыў ён да гэтага радаснага дня. 15 кастрычніка 1944 года палкоўнік Сцефаненка загінуў у гарачым баі за расшырэнне плацдарма на рэчцы Нараў.*

 *Вечным сном спіць наш праслаўлены зямляк на могілках у горадзе Гродна, які яму давялося вызваляць. Гараджане свята ўшаноўваюць памяць пра Ф.М. Сцефаненку. Яго імем названа тут адна з вуліц. І калі каму-небудзь давядзецца быць у гэтым цудоўным горадзе і трапіць на вуліцу Сцефаненкі, ведайце, яна носіць імя нашага земляка, ураджэнца вёскі Крывяліцк.*

У 1926 годзе ў вёсцы быў 91 двор і жыло 598 жыхароў. Праз 60 гадоў, у 1986 годзе ў Крывяліцку налічваецца ўсяго 39 гаспадарак і 83 жыхары.

 Жылі тут і шчыравалі добразычлівыя і гаспадарлівыя людзі. Сумленна працавалі на калгасных палетках: расцілі хлеб, бульбу, даілі кароў. Гадавалі дзяцей. Здавалася, што так будзе заўсёды.

 Аварыя 1986 года не абмінула вёску.

У 90-я гады вёска Крывяліцк перастала існаваць. Жыхары вёскі былі адселены ў сувязі з радыяцыйным забруджаннем.

*Буда – назва-тэрмін, азначаўшая невялікую будову, часовае жыллё. Іншым разам гэта была леснічоўка. Як сведчаць дакументы, ужо з Х1V стагоддзя лясныя засценкі і вёсачкі, назвы якіх бяруць пачатак ад асновы “Буда”, былі шырока распаўсюджаны. Своеасаблівы лёс гэтай назвы. З канца Х1Х стагоддзя тэрмін “Буда” ў якасці асновы для новых геаграфічных назваў наогул не скарыстоўваўся. Не адно стагоддзе назва “Буда” адпавядала прыродна-гістарычным умовам, была папулярная, а затым засталася толькі помнікам сваёй эпохі. На тэрыторыі Краснапольшчыны былі дзве вёскі ў назву якіх уваходзіў тэрмін “Буда”.*